ID-DESTIN ILAQQGĦU MILL-EWWEL MAT-TIM LI KEĊĊIEH Minkejja li din se tkun l-ewwel logħba għaż-żewġ timijiet dan l-istaġun fil-Kampjonat Taljan, żgur li mhux se tkun nieqsa mit-tensjonijiet. Dan hekk kif il-kowċ preżenti ta' Torino, jiġifieri Sinisa Mihajlovic, se jkun qed jilgħab kontra t-tim ta' Milan, li d-diriġenti tiegħu għażlu li jkeċċuh f'April li għadda. Jidher li għas-sidien u l-mexxejja tal-klabb ta' Milan, ma kienx biżżejjed li Mihajlovic rebbaħ lil dan it-tim l-ewwel Coppa Italia fi 13-il sena. Fit-tmun ta' Milan bħalissa hemm l-ekskowċ ta' Fiorentina Vincenzo Montella, li ħa post Cristian Brocchi, il-predeċessur tal-istess Mihajlovic f'April li għadda. Minkejja li dan il-klabb sar proprjetà ta' konsortju Ċiniż, ma' dan il-bejgħ ġew ukoll tliet plejers ġodda għal Milan, fosthom Gustavo Gomez, Jose Sosa u Gianluca Lapadula, għalkemm Gomez biss huwa probabbilment eliġibbli li jilgħab illejla. Torino wkoll ma qagħdux lura milli jiffirmaw plejers ġodda, fosthom Iago Falque, Antonio Barreca, Adem Ljajic u Luca Rossettini. JIDDEBUTTA L-OLANDIŻ FRANK DE BOER Skont l-istorja tal-futbol Taljan, it-tim ta' Inter m'għandux isib diffikultà biex ifalli kontra t-tim ta' Chievo, hekk dan it-tim tal-aħħar għandu rekord li mhux ta' min jiftaħar bih kontra l-istess Inter. Ħafna huma tal-fehma li meta tim ibiddel kowċ, dan m'għandux isir meta l-istaġun il-ġdid qiegħed wara l-bieb. Madankollu, id-diriġenza ta' Inter iddeċidiet li tagħmel dan billi ġabet lill-eks-Ajax Frank De Boer, minflok it-Taljan Roberto Mancini. Tħares minn fejn tħares lejha s-sitwazzjoni ta' Intern, dan mistenni jkun staġun kruċjali għall-Inter hekk kif iridu li jerġgħu jidħlu fiċ-Champions League, għall-ewwel darba mill-2012 lil hawn. Fost l-uċuħ ġodda li ġabu Inter, hemm l-Arġentin Ever Banega li jista' jkun l-arkitett f'nofs il-grawnd, kif ukoll l-internazzjonali Taljan Antonio Candrea, li huwa meqjus bħala crosser prolifiku fil-Kampjonat Taljan. Min-naħa l-oħra, it-tim ta' Chievo ma tantx inbidel wisq mill-istaġun li għadda. Minkejja li fuq quddiem huwa tim fjakk ħafna, dan it-tim xorta jibqa' għadma iebsa bid-difiża b'saħħitha li għandu kif ukoll bil-futbol organizzat li l-plejers jilagħbu. ERA ĠDIDA GĦAL NAPOLI MINGĦAJR HIGUAIN B'differenza minn staġuni oħrajn, illejla, it-tim ta' Napoli se jkun qed jibda era ġdida fl-istorja tiegħu mingħajr l-attakkant Arġentin Gonzalo Higuain, li aktar kmieni dan is-sajf ingħaqad mar-rivali eterni Juventus, għas-somma rekord fl-Italja ta' €94 miljun. Napoli se jkunu qed jiltaqgħu kontra t-tim ta' Pescara, li fl-istaġun li għadda qala' xejn inqas minn 52 gowl, statistika li turi l-vulnerabbiltà tad-difiża. Minkejja dan, Pescara mhumiex lesti li jintefgħu lura u jħallu lil ta' kontrihom jassedjawhom bl-attakki, mingħajr ma joffru sfida denja. Min-naħa l-oħra, il-kowċ Maurizio Sarri m'għandux sitwazzjoni feliċi taħt idejh bħalissa. Dan hekk kif għandu tim li xejn mhu stabbli, b'Lorenzo Insigne mistenni jsaħħan il-bank tas-sostituti, minħabba kwistjoni ta' flus li għandu mal-istess klabb. Ħafna huma tal-fehma li flok Insigne, għandu jibda l-Belġjan Dries Mertens, li dejjem għamel li seta' biex it-tim ta' Napoli jiskurja. Kollox ma' kollox, għalkemm fuq il-karta tidher ovvja għand min sejra r-rebħa, se tkun logħba missielta li diffiċli taqtgħalha rasha minn kmieni. ĦALLATA BALLATA FIL-KAMP TA' LAZIO! Dan is-sajf ma kienx wieħed mill-aħjar għat-tim ta' Lazio u bħalissa l-kunfidenza tat-tim tinsab fil-qiegħ hekk kif illejla jitla' s-siparju għal dan l-istaġun, b'logħba barra minn darhom fil-grawnd feroċi ta' Atalanta. Dawn l-aħħar tliet xhur kienu ħallata ballata għal-Lazio hekk kif l-ewwel tkeċċa l-kowċ Stefano Pioli f'April, l-interim manager li inġieb minfloku, Simone Inzaghi, ingħata l-aħbar li s-servizzi tiegħu m'għadhomx meħtieġa, u fl-aħħar iffirma Marcela Bielsa iżda rreżenja jumejn biss wara li tħabbret il-kariga tiegħu. Il-borma kompliet titħawwad aktar bit-tluq ta' plejers importanti bħalma huma Antonio Candrea, Miroslav Klose u Edson Braafheid. Waħda mill-ftit aħbarijiet pożittivi li għandu t-tim mill-kapitali huwa li l-plejer Ciro Immobile qed iqis din l-esperjenza bħala waħda kruċjali għall-karriera tiegħu. Inċidentalment, fit-tmun ta' Atalanta, hemm ekskowċ ta' Inter u Genoa, Gian Piero Gasperini, li bil-formazzjoni favorita tiegħu ta' 3-4-3 żgur mhux se tkun faċli għad-difiża ta' Lazio. Fil-fatt, Atalanta saħħew l-attakk bl-akkwist tal-plejer Taljan mingħand Swansea Alberto Paloschi, wara avventura qasira fil-Kampjonat Ingliż ma' dan it-tim minn Wales.